Grendel, Gábor, poslanec NR SR (2023-12-12):
Ďakujem za slovo, pán predsedajúci. Vážené panie poslankyne, vážení páni poslanci, vážený pán minister, na úvod si treba položiť jednoduchú otázku, o čom celá táto konsolidácia vlastne je. Som presvedčený, že odpoveď treba hľadať v návrhu na zrušenie Úradu špeciálnej prokuratúry a v znížení trestov za korupciu a ekonomické trestné činy. Ako to súvisí s konsolidáciou? Veľmi jednoducho. Žijeme ťažké časy. Ľudia sú v ťažkých časoch citlivejší na nespravodlivosť ako v dobrých časoch. A je nespochybniteľné, že rušenie špeciálnej prokuratúry a zníženie trestov za korupciu a ekonomické trestné činy spôsobí na Slovensku nespravodlivosť. Po prvé, znovu sa vytvorí kategória rovnejších, a to ľudí so správnymi politickými kontaktami a po druhé, znovu sa začne na Slovensku opäť masívne kradnúť, lebo každý, pre koho sú peniaze prednejšie ako vedomosti, schopnosti a talent, bude vedieť, že sa korumpovať a kradnúť oplatí, lebo aj v prípade dokázania viny budú zlodejom a úplatkárom hroziť len symbolické tresty. Vláda, samozrejme, potrebuje odkloniť pozornosť od tohto faktu, potrebuje odkloniť pozornosť ľudí od nespravodlivosti, ktorú zavádza, a preto na to ide cez peniaze. Pokúsi sa priazeň ľudí kúpiť. Ja som presvedčený, že ľudia sa kúpiť nedajú. Som presvedčený, že na Slovensku žije a pracuje veľmi veľa ľudí, ktorým nespravodlivosť a likvidácia právneho štátu prekáža a nič by na tom nezmenilo, ani keby im vláda hoci aj v hotovosti vyplatila celý štátny rozpočet. Ministrom financií je zástupca strany SMER, a preto ma zaujímalo, ako konzistentná je táto strana dlhodobo v tom, čo robí, a pozrel som si jej prvý volebný program z roku 2002, keď strana SMER prvýkrát kandidovala do Národnej rady. Nachádza sa tam veľmi veľa zaujímavostí. Ja som si vybral tri, ktoré súvisia s našou dnešnou diskusiou. Prvý citát z programu SMER-u z roku 2002: „SMER nemôže akceptovať prezamestnanosť na ministerstvách a iných ústredných orgánoch štátnej správy. Znížením počtu ministerstiev a ďalšími opatreniami týkajúcimi sa najmä užitočnosti organizácie práce a efektivity zabezpečí, aby sa celkový počet úradníkov na tejto úrovni znížil minimálne o 20 %.“ Takže v roku 2002 hovoril SMER o znížení ministerstiev, v roku 2023 ide zvyšovať počet ministerstiev. Druhý citát: „Zníženie výdavkov štátu je jeden z konkrétnych cieľov SMER-u v rámci novej finančnej politiky štátu. Čerpanie prostriedkov pre štátny aparát, obstarávanie tovarov a služieb, ako i neodôvodnené obrovské odmeny právnikom a finančným poradcom budú v centre záujmu SMER-u. SMER presadí presné a prísne pravidlá, kontrolu a postihy za zneužívanie peňazí daňových poplatníkov.“ Takže v roku 2002 zníženie výdavkov štátu, v roku 2023 nové a nové výdavky. No a créme de la créme je tretí citát z kapitoly Boj proti korupcii a ekonomickej trestnej činnosti z programu strany SMER z roku 2002: „SMER sa v boji proti korupcii a ekonomickej kriminalite sústredí najmä na najvyššie miesta. Korupcia a ekonomická kriminalita na súdoch, v polícii, v rôznych štátnych orgánoch a v politike sa dá potláčať len osobitnými špecializovanými tímami s mimoriadnymi právomocami vrátane širokého nasadzovania agentov provokatérov. Takýmto tímom a osobitným sudcom sa vytvoria mimoriadne pracovné a životné podmienky.“ Takže v roku 2002 špecializované tímy, v roku 2023 zrušenie špeciálnej prokuratúry, znížene trestov za korupciu a amnestia pre skorumpovaných ľudí z tých najvyšších miest. Teda kým na začiatku svojej existencie navrhoval SMER menej štátnych výdavkov, menej ministerstiev, menej úradníkov, potláčanie korupcie, dnes po takmer 25 rokoch svojej existencie ide proti vlastným princípom a predsavzatiam. Zvyšuje výdavky štátu, zvyšuje počet ministerstiev, zvyšuje počet úradníkov, amnestiu páchateľov ekonomických trestných činov a otvára korupcii dvere dokorán. Okrem toho, že SMER popiera svoje vlastné princípy z minulosti, hrá s ľuďmi aj mimoriadne falošnú hru. V konsolidačnom balíčku zvyšuje ľuďom 900 rôznych poplatkov. Ak chcete vedieť, ktoré to sú, kolega Július Jakab ich zhrnul na internetovej stránke www.ficovepoplatky.sk. Možno budete prekvapení, pretože vláda nikde nehovorí, že zvyšuje až 900 rôznych poplatkov. Napríklad keď si pozriete dôvodovú správu ku konsolidačnému balíčku, ani slovo o zvyšovaní 900 rôznych poplatkov. Viete, čo sa tam píše? Budem citovať z dôvodovej správy: „Zámerom legislatívnej úpravy zákona o správnych poplatkoch a zákona o súdnych poplatkoch a poplatku za výpis z registra trestov je valorizácia sadzieb vybraných poplatkov, z ktorých väčšina sa naposledy menila skôr, ako pred zavedením eura na Slovensku. Primárne ide o úpravu sadzieb, poplatkov v nadväznosti na infláciu, keďže náklady štátu na agendu správnych orgánov, súdov, orgánov súdov a prokuratúry priebežne rastú.“ Takže valorizácia, zmena, úprava, nikde ani slovo o tom, že vláda zvyšuje 900 rôznych poplatkov. Koniec koncov slovo valorizácia má aj celkom pozitívnu konotáciu, keď sa nad tým tak zamyslíte. Valorizujú sa dôchodky, valorizujú sa platy učiteľov, platy lekárov. Vždy keď vo verejnej debate zaznie slovo valorizácia, tak to znie tak optimisticky, že ľuďom pribudnú peniaze do peňaženiek. Táto valorizácia z konsolidačného balíčka zoberie peniaze z peňaženiek daňových poplatníkov. Okrem týchto poplatkov navrhujete napríklad zobrať peniaze RTVS a to s argumentom, že im umožníte zvýšiť príjmy z reklamy. No, len to je problém. Princíp verejnoprávnych médií je práve v tom, že sú platené z verejných zdrojov, a preto dokážu lepšie hájiť verejný záujem, ako to dokážu súkromné médiá. Reklama je pre slobodnú tvorbu na príklad v spravodajstve vždy skôr rizikový faktor. Už som o tom hovoril v jednej faktickej poznámke. Predstavme si zatiaľ modelovú situáciu, že nejaká súkromná spoločnosť, ktorá je veľkým reklamným zadávateľom v RTVS sa pofidérne dostane k lukratívnej štátnej zákazke od nejakého ministerstva. Ako asi bude o takejto kauze informovať verejnoprávne médium, ktoré je závislé od peňazí práve od tohto významného reklamného zadávateľa. Všade vo svete vznikajú verejnoprávne médiá práve preto, aby na rozdiel od súkromných médií hľadeli v prvom rade na verejný záujem a nie na súkromný záujem motivovaný na prvom mieste budúcimi ziskmi. To je ako keby ste prokurátorom na špeciálnej prokuratúre zobrali platy a poradili by ste im, aby si založili živnosť a našli si na svoje platy súkromné zdroje. Absurdné! Týmto návrhom ublížite RTVS a len potvrdíte dojem z doterajšieho vládnutia , že pre túto vládu sú slobodné a nezávislé médiá na obtiaž. Dámy a páni, vládna koalícia pri tejto konsolidácii popiera svoje vlastné princípy. Hrá s občanmi falošnú hru, kde zamlčiava čo ide v skutočnosti urobiť. A to všetko robí len preto, aby mala peniaze na odvádzanie pozornosti od svojej priority číslo 1. Od likvidácie špeciálnej prokuratúry a likvidácie právneho štátu. Ďakujem.